## Educació concedix els premis a la promoció de l’ús del valencià en els llibrets de les falles amb una dotació de 133.000 euros

*** La falla Plaça de la Malva d’Alzira ha obtingut el primer premi de la Comunitat Valenciana, dotat amb 5.000 euros
* Els premis seran atorgats en l’acte oficial d’entrega amb la presència de la fallera major de València i cort d’honor que tindrà lloc el dissabte 1 de març en el Palau de les Arts**

La Conselleria d’Educació, Cultura, Universitats i Ocupació ha concedit els premis a la promoció de l’ús del valencià en els llibrets de les falles.

La convocatòria d’enguany ha superat el nombre de participants de les edicions anteriors. Vora dos-centes quaranta sol·licituds de comissions falleres provinents dels diferents pobles que celebren les festes de falles han volgut participar en este concurs que cada dia adquirix més prestigi i presència entre el món faller.

Cal remarcar que els 80 premis de Comunitat Valenciana, dotats d’un total de 88.500 euros, fan molt atractiva la participació, a més dels 30 premis Ciutat de València amb una dotació total de 44.500 euros per a les comissions falleres de la ciutat. Són els premis als llibrets fallers millors dotats econòmicament. El total de la convocatòria és de 133.000 euros.

Per al director general d’Ordenació Educativa i Política Lingüística, Ignacio Martínez Arrúe, “és una gran satisfacció poder comprovar com el món faller participa cada dia més en el concurs de la Generalitat per a la promoció de l’ús del valencià en la festa de les falles. És senyal que anem avançant a fer més present el valencià en aquelles activitats tan valencianes i tan participatives com les festes falleres”.

La falla Plaça de la Malva d’Alzira ha obtingut el primer premi de la Comunitat Valenciana, dotat amb 5.000 euros. El segon guardó, amb 4.500 euros, ha anat a la falla Roís de Corella de Gandia. El tercer premi, amb 4.000 euros, ha sigut per a la falla Mercat de Silla i el quart guardó, de 3.500 euros l’ha obtingut la falla La Palmera de Sagunt.

Els quatre primers premis de la Ciutat de València, amb la mateixa dotació que els anteriors, han sigut: el primer per a la falla de la Plaça la Reina, Pau, Sant Vicent, el segon per a la falla Na Jordana, el tercer per a la falla Borrull - Socors i el quart per a la falla Arxiduc Carles - Músic Gomis.

Segons el director general, l’excel·lent qualitat dels llibrets presentats ha fet molt difícil la decisió del jurat. La gran diversitat en l’estil, la presentació, la creativitat manifestada, l’enginy i gràcia dels textos i l’originalitat són factors que s’han tingut en compte a l’hora de valorar els llibrets.

Cal remarcar, d’altra banda, que els llibrets que han participat, a més dels de les falles de la ciutat de València, provenen de 34 municipis repartits per la geografia valenciana: Albal, Alberic, Aldaia, Algemesí, Alginet, Alzira, Benicarló, Benifaió, Borriana, Carcaixent, Cullera, Dénia, Elda, l’Eliana, Fortaleny, Gandia, Nàquera, Oliva, Paterna, Pego, Picassent, la Pobla de Farnals, la Pobla Llarga, el Puig de Santa Maria, Sagunt, Silla, Sollana, Sueca, Tavernes de la Valldigna, Torrent, la Vall D’Uixó, Vilamarxant, Xàtiva i Xirivella.

Els premis seran atorgats en l’acte oficial d’entrega amb la presència de la fallera major de València i cort d’honor que tindrà lloc el dissabte 1 de març a les 10:00 hores, en el Palau de les Arts.

Tots els premis es poden consultar [ací](https://ceice.gva.es/documents/161863132/0/Resol_Concessi%C3%B3+Falles+VAL+2025.pdf).

Fecha: 26/02/2025